Il-Partit Laburista jsellem il-memorja tal-Perit Dom Mintoff Il-Prim Ministru u Mexxej tal-Partit Laburista, Robert Abela flimkien mal-Amministrazzjoni tal- Partit Laburista lbieraħ sellmu l-memorja tal-Perit Dom Mintoff, 104 sena wara jum it-twelid tal-eks Prim Ministru ta' Malta u Mexxej tal-Partit Laburista, permezz ta' tqegħid ta' fjuri mal-monument tiegħu f'Bormla. Mintoff, deskritt minn bosta bħala ġgant fil-politika Maltija, jibqa' magħruf għal numru ta' proġetti soċjali li wettaq, l-investimenti li ġab u l-kisbiet kostituzzjonali importanti bħall-kisba ta' ħelsien sħiħ mir-Renju Unit.